พิษค่าแรง-ยุโรปฉุดจีดีพีอุตฯโตต่ำ
คาดอุตสาหกรรมปีหน้าโตแค่ 4-5% อิเล็กทรอนิกส์-ไฟฟ้ายังฟื้นตัวช้า รถยนต์ยังผลิตพุ่งอานิสงส์ต่อเนื่องรถคันแรก
28 ธ.ค. 2555

คาดอุตสาหกรรมปีหน้าโตแค่ 4-5% อิเล็กทรอนิกส์-ไฟฟ้ายังฟื้นตัวช้า รถยนต์ยังผลิตพุ่งอานิสงส์ต่อเนื่องรถคันแรก          แนวโน้มภาพรวมอุตสาหกรรม (จีดีพีอุตสาหกรรม) ในปี 2556 จะขยายตัว 4-5% ลดลงจาก 5.5-5.6% ในปีนี้ เนื่องจากยังมีปัจจัยเสี่ยงจากเศรษฐกิจประเทศคู่ค้าชะลอตัว และบางอุตสาหกรรมฟื้นตัวล่าช้าต่อเนื่องไปถึงปี2556 โดยเฉพาะ          ชิ้นส่วนอิเล็กทรอนิกส์ ไฟฟ้า ฮาร์ดดิสไดรฟ์ ที่ได้รับผลกระทบจากน้ำท่วม รวมทั้งปัญหาการแข็งค่าเงินบาทจากนโยบายผ่อนคลายทางการเงินของสหรัฐ รวมทั้งการขึ้นค่าแรง 300 บาททั่วประเทศ          นายณัฐพล ณัฎฐสมบูรณ์ ผู้อำนวยการสำนักงานเศรษฐกิจอุตสาหกรรม (สศอ.)กล่าวว่า กลุ่มอุตสาหกรรมที่ยังมีทิศทางเติบโตต่อเนื่องได้แก่ อุตสาหกรรมรถยนต์โดยปี 2556 คาดว่าจะผลิตรถยนต์ 2.5 ล้านคัน เพิ่มขึ้น 4.16% โดยเฉพาะการผลิตเพื่อส่งมอบรถคันแรกประมาณ40%ของยอดการใช้สิทธิ          นอกจากนี้ อุตสาหกรรมปูนซีเมนต์จะขยายตัวจากภาคอสังหาริมทรัพย์ ทั้งโครงการขนาดใหญ่จากภาครัฐและเอกชนที่กระจายตัวตามภูมิภาค รวมถึงตลาดส่งออกในอาเซียนมีการขยายตัวในภาคก่อสร้าง          สำหรับอุตสาหกรรมที่น่าห่วง 2 กลุ่มกลุ่มแรก คือ สิ่งทอและเครื่องนุ่งห่มที่มีปัญหาขาดแคลนแรงงานและต้นทุนสูง ในขณะกัมพูชา ลาว พม่า บังกลาเทศศรีลังกา มีข้อได้เปรียบเรื่องต้นทุนการผลิต ค่าจ้างแรงงาน/จำนวนแรงงาน การได้สิทธิพิเศษทางการค้า          อีกกลุ่มคือ สินค้าเครื่องหนังที่ผลิตโดยฝีมือคนไทย ที่ได้รับการยอมรับอย่างกว้างขวางในด้านคุณภาพและฝีมือการตัดเย็บที่ประณีต แต่กลุ่มผู้ประกอบการเอสเอ็มอี20-30% ไม่สามารถปรับตัวกับการแข่งขันที่สูงขึ้น ต้นทุนค่าแรงที่ปรับขึ้นวันละ 300 บาท รวมทั้งปัญหาขาดแคลนวัตถุดิบ ทั้งหนังโค กระบือ จนต้องนำเข้าจากจีน